Romania ulos Euroviisuista maksamattomien velkojen takia

Romanian tämänvuotinen taival Euroviisuissa päättyi jo ennen kuin oli alkanutkaan. Euroopan yleisradioliitto EBU on ilmoittanut, ettei maa voi osallistua kisoihin, koska sillä on 14,5 miljoonaa euroa velkarästejä EBU:lle.

– Olemme pettyneitä siitä, että yrityksemme ratkaista tämä asia eivät ole saaneet Romanian hallitusta toimimaan, sanoi EBU:n johtaja Ingrid Deltenre lausunnossaan.

EBU on sopinut Romanian kanssa maksujärjestelyistä ja -ajoista, mutta rahoja ei ole toistuvista pyynnöistä huolimatta kuulunut. Vielä maanantaina Romanian pääministeri Dacian Ciolos sanoi hallituksen yrittävän löytää ratkaisun asiaan.

Romanian edustajaksi kisaan oli valittu Ovidiu Anton kappaleella Moment of Silence. Romania ei ole koskaan voittanut kilpailua, mutta se on kahdesti sijoittunut kolmanneksi.